钦定古今图书集成/理学汇编/文学典/第257卷 > 《座右铭》汉·庄遵
## 钦定古今图书集成/理学汇编/文学典/第257卷 > 《座右铭》汉·庄遵

夫“疾形不能遁影，大音不能掩响。默然托荫，则影响
无因，常体卑弱，则祸患无萌。口舌者祸患之门，灭身
之斧。言语者天命之属，形骸之部。出失则患入，言失
则亡身。”是以圣人当言而栗，发言而忧，如赴水火，履
危临深，有不得已，当而后言。“嗜欲者溃腹之矛，货利
者丧身之仇，嫉妒者亡躯之窖，谗佞者刎颈之兵，残
酷者绝世之殃，陷害者灭嗣之场，淫戏者殚家之壍，
嗜酒者穷馁之薮，忠孝者富贵之门，节俭者不竭之
源。吾日三省，传告后嗣，万世无遗。”